Diari Oficial de la Generalitat Valenciana


Sumari del DOGV 3236, del 06-05-1998 (1998/3389)

ORDRE de 14 d'abril de 1998, de la Conselleria de Presidència de la Generalitat Valenciana, per la qual es convoquen per a 1998 les ajudes i subvencions destinades al foment d'activitats i projectes de sensibilització social i educació al Desenvolupament que realitzen les Organitzacions No Governamentals per al Desenvolupament (ONGD), en l'àmbit de la Comunitat Valenciana.
---------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   3236

Data del DOGV
:   06-05-1998

Secció del DOGV
:   III. CONVENIS I ACTES - E) CONCESSIÓ DE SUBVENCIONS ADMINISTRATIVES

Número del document
:   1998/3389


Data del document
:   14-04-1998

Organisme emissor
:   Conselleria de Presidència

Tipus de document
:   Ordre

Anàlisi jurídica

ORDRE de 14 d'abril de 1998, de la Conselleria de Presidència de la Generalitat Valenciana, per la qual es convoquen per a 1998 les ajudes i subvencions destinades al foment d'activitats i projectes de sensibilització social i educació al Desenvolupament que realitzen les Organitzacions No Governamentals per al Desenvolupament (ONGD), en l'àmbit de la Comunitat Valenciana. [1998/X3389]
  
La Generalitat Valenciana ha vingut recolzant i fomentant les activitats de sensibilització realitzades per organitzacions no governamentals per al Desenvolupament en el marc de la solidaritat i de la difusió de la realitat dels països més desfavorits, a fi d'intentar mostrar les possibles vies de participació que les societats dels anomenats països desenvolupats tenen per a pal·liar les diferències existents.
  
Sent conscients de la necessària formació i informació que els ciutadans precisen, justificativa en molts casos de la intervenció pública en problemes que són aparentment aliens a la nostra societat. però la incidència de la qual és notable en un món cada vegada més interdependent, la Generalitat Valenciana ha resolt destinar un percentatge dels fons destinats al Programa de Cooperació Internacional al Desenvolupament a aquestes actuacions.
  
L'ordre ofereix a les organitzacions no governamentals per al Desenvolupament, amb incidència clara en la societat de la Comunitat Valenciana, participar en la utilització de dits fons, a fi de facilitar les activitats i campanyes que habitualment realitzen i de promoure l'execució d'activitats de major impacte social, donant així mateix resposta a la gran demanda social detectada.
  
Per tot això i segons allò establit en el Decret 201/1997, de l'1 de juliol de 1997, del Govern Valencià, sobre regulació de les bases per a la cooperació internacional al Desenvolupament i del règim específic de transferències de fons destinats a la cooperació amb països en vies de desenvolupament, d'ara en avant Bases de Cooperació.
  
Oït el Consell Assessor de la Comissió Executiva per a l'aplicació del Programa de Cooperació amb Països en Vies de Desenvolupament, d'acord amb allò indicat en l'Ordre de 23 de juny de 1989, de la Conselleria de Treball i Seguretat Social, per la que es regula el Consell Assessor.
  
A la vista de la proposta formulada per la Comissió Executiva per a l'aplicació del Programa de Cooperació amb Països en Vies de Desenvolupament, i d'acord amb allò que s'ha indicat en el Decret 48/1989, de 4 d'abril, del Consell de la Generalitat Valenciana, pel qual es crea la Comissió Executiva.
  
I en ús de les facultats que em confereix la Llei 5/83, de 30 de desembre, de Govern Valencià i la Llei d'Hisenda pública de la Generalitat Valenciana, text refós aprovat per Decret Legislatiu de 26 de juny de 1991, del Consell de la Generalitat Valenciana,
  
ORDENE
  
Article 1. Objecte i finalitat de la subvenció
  
La Conselleria de Presidència de la Generalitat Valenciana formula la convocatòria pública d'ajudes i subvencions a organitzacions no governamentals per al desenvolupament, per al cofinançament d'activitats i projectes de sensibilització social i/o educació al Desenvolupament, a executar en la Comunitat Valenciana, que siguen iniciats abans del 31 de desembre de 1998 i el termini d'execució de la qual no supere els terminis establits en l'article 9 del Decret 201/1997, de l'1 de juliol del Govern Valencià.
  
Article 2. Crèdits pressupostaris
  
L'import global màxim destinat a tals projectes o activitats serà de 667.563.700 de pessetes, les quals es finançaran amb càrrec a la línia de subvenció amb codi comptable 2323 aplicació pressupostària 83.41.984.17.9, dels crèdits de la Conselleria de Presidència que es financen amb càrrec a l'autorització conferida per la Llei 15/1997, de 29 de desembre, de la Generalitat Valenciana, de Pressupostos per a l'exercici de 1998.
  
Article 3. Requisits de les ONGD sol·licitants de la subvenció
  
Les organitzacions no governamentals per al desenvolupament hauran de reunir, a més a més dels requisits especificats en l'article 5 de les Bases de Cooperació, els d'estar legalment constituïdes, com a mínim, tres anys abans a la data de publicació d'aquesta ordre i acreditar documentalment l'execució completa i satisfactòria de quatre activitats o projectes de sensibilització social i/o educació solidària, respecte a la realitat dels països en vies de desenvolupament.
  
En el cas d'agrupació d'ONGD, cada una d'elles haurà de complir la condició d'estar legalment constituïda i inscrita en el Registre corresponent, sent suficient que l'ONGD que actue com a responsable del projecte acredite l'antiguitat requerida en el paràgraf anterior i justifique la seua experiència mitjançant l'acreditació documental de les quatre activitats o projectes de sensibilització social i/o educació al desenvolupament.
  
L'acreditació documental haurà d'estar degudament contrastada per les institucions subvencionadores d'aquestes, tret del cas que ho hagueren estat per la Generalitat Valenciana. En el cas de no haver rebut finançament públic, haurà de ser contrastada per les entitats finançadores del projecte.
  
En el cas d'haver rebut algun tipus de subvenció pública, l'acreditació documental de l'experiència es realitzarà mitjançant l'aportació d'alguna de la següent documentació:
  
- Original o fotocòpia compulsada del certificat acreditatiu de la institució subvencionadora corresponent.
  
- Presentació de les fotocòpies compulsades dels oficis, amb registre d'entrada de l'entitat subvencionadora, en què conste clarament la presentació de l'informe final del corresponent projecte.
  
- Presentació del resultat d'auditories internes o externes, en que conste específicament la finalització de les activitats al·legades per a acreditar l'experiència prèvia.
  
Article 4. Criteris prioritaris per a la selecció de projectes
  
Seran considerats prioritaris aquells projectes en què concórreguen algun o alguns dels següents criteris de selecció:
  
- Presentació i realització conjunta per dos o més ONGD.
  
- Accions dirigides a grups definits de ciutadans i especialment a la joventut.
  
- Accions que difonguen alguns dels problemes de Desenvolupament i els mitjans tècnics i humans necessaris, les quals requeresquen la seua satisfacció en la següent àrea geogràfica:
  
a) Iberoamèrica: països de menor desenvolupament relatiu i bosses de pobresa rurals i urbanes
  
b) Països del Magrib
  
c) Àfrica Subsahariana
  
d) Territoris Palestins
  
- Accions que difonguen la situació dels sectors més vulnerables de la població als països en vies de Desenvolupament i, en particular a: la infància i joventut, dones, comunitats indígenes, refugiats, desplaçats i retornats.
  
- Accions que permeten la participació activa de ciutadans o col·lectius dels països en vies de desenvolupament.
  
- Accions que promoguen i difonguen els valors mediambientals dels països en vies de desenvolupament, la seua conservació i millora.
  
- Projectes que siguen cofinançats per Administracions locals de la Comunitat Valenciana.
  
- Projectes que siguen complementaris de projectes mampresos o de pròxima execució en àrees on s'hagen desenvolupat projectes amb èxit, finançats per la Generalitat Valenciana.
  
En la valoració dels projectes es tindrà en compte la seua qualitat intrínseca, l'impacte sobre la població de la Comunitat Valenciana i la capacitat de l'entitat sol·licitant d'executar, dins del termini previst, el projecte o els projectes presentats.
  
Els estudis, publicacions i programes que resulten de l'execució d'aquestes accions, hauran de concedir el mateix tractament lingüístic a les dues llengües oficials.
  
Article 5. Termini de presentació de les sol·licituds
  
El termini de presentació de sol·licituds de cooperació a la Direcció General de Relacions Externes serà de un mes, comptador des de l'endemà de la publicació de aquesta Ordre en el Diari Oficial de la Generalitat Valenciana.
  
Article 6. Percentatges de cofinançament
  
D'acord amb allò indicat en els articles 6 i 7 de les Bases de Cooperació, la participació financera de la Generalitat Valenciana en els projectes que siguen subvencionats en aquesta convocatòria serà, com a màxim, del 80% del cost total del projecte.
  
Les entitats sol·licitants hauran de declarar les ajudes percebudes per part d'altres administracions i entitats públiques per al finançament del mateix projecte, sobre el qual se sol·licita finançament.
  
Article 7. Documents que han d'acompanyar la sol·licitud
  
Per a sol·licitar la subvenció les ONGD caldrà presentar a la Direcció General de Relacions Externes la documentació següent:
  
- La documentació acreditativa d'allò que s'ha indicat en l'article 5 del Decret de Bases, així com la documentació exigida en l'article 10.7, de les Bases de Cooperació.
  
- L'acreditació de l'experiència indicada en l'article 3 d'aquesta ordre.
  
- Informe-sol·licitud , segons el model que figura com annex I de aquesta Ordre, per duplicat i per cada projecte. L'informe sol·licitud haurà de ser complimentat en tots els seus termes, i es completarà amb la documentació que se sol·licita en els seus distints apartats i en el seu annex, que es presentarà així mateix per duplicat.
  
- Un escrit, firmat pel representant legal de l'ONGD, en què es relacionaran els projectes que es presenten, amb indicació, en cada cas, del seu respectiu títol i de la possible complementarietat amb altres projectes, quantitat total sol·licitada en pessetes i, si fa el cas, la seua presentació en comú amb una altra o altres ONGD.
  
Article 8. Resolució del procediment
  
1. La Comissió Executiva, d'acord amb allò establit en l'article 12, de les Bases de Cooperació, formularà la proposta de resolució a l'òrgan competent, en un termini màxim de dos mesos, comptadors a partir de la data de finalització del termini de presentació dels projectes.
  
2. El conseller de Presidència de la Generalitat Valenciana, a proposta de la Comissió Executiva per a l'Aplicació del Programa de Cooperació amb els Països en Vies de Desenvolupament, prèvia existència de crèdit pressupostari, dictarà l'oportuna resolució concedint, en tot o en part, o denegant la subvenció sol·licitada en el termini màxim de dos mesos, comptadors a partir de la proposta de resolució de la Comissió Executiva. La mencionada resolució , que serà degudament notificada als sol·licitants, posarà fi a la via administrativa.
  
3. La falta de resolució expressa, dins del termini indicat anteriorment, tindrà efectes desestimatoris de la sol·licitud de subvenció.
  
Article 9. Lliurament dels fons
  
El lliurament de la subvenció podrà realitzar-se d'una sola vegada, d'acord amb allò que disposa l'article 25 del Decret de Bases 201/1997. Amb caràcter general, per al lliurament únic del 100% de la subvenció concedida, caldrà la presentació d'aval per l'import de la citada quantitat. En el cas que l'entitat no sol·licite el lliurament del 100%, dins dels cinc dies següents a la notificació de la resolució de concessió, juntament amb la corresponent carta de pagament, l'administració tramitarà el lliurament del 80% de la subvenció concedida, i quedarà condicionat el lliurament del 20% de la resta a la presentació de documents justificatius de la realització del projecte i de la despesa realitzada per import de la subvenció concedida.
  
La Conselleria de Presidència es reserva la facultat de requerir, en qualsevol moment, garantia real o personal a l'entitat beneficiària, si circumstàncies objectives així ho justifiquen.
  
Article 10. Reformulació del projecte
  
En el cas que la subvenció concedida siga inferior a la quantitat sol·licitada, l'ONGD responsable del projecte podrà comunicar durant els 15 dies següents a la notificació de la corresponent resolució, que per l'organització s'ha procedit a reformular el projecte ajustant-se a les noves quantitats.
  
Dita formulació no podrà modificar el contingut essencial del projecte, ni les quantitats que en el seu cas haguera assumit l'organització si s'haguera concedit la totalitat de la subvenció sol·licitada.
  
Article 11. Control del projecte i justificació de les despeses
  
1. Les entitats beneficiàries de la subvenció hauran de presentar els informes previstos en l'article 23 de les Bases de Cooperació. Els informes d'execució es presentaran amb periodicitat semestral i l'informe final en el termini de dos mesos, comptadors des de la finalització del projecte, segons els models d'informe que es facilitaran a la Direcció General de Relacions Externes. A aquests efectes l'organització subvencionada trametrà a la Direcció General de Relacions Externes un certificat acreditatiu de la data d'inici de les actuacions, d'acord amb el termini establit en l'article 22.2 de les Bases.
  
Els projectes es consideraran finalitzats una vegada transcorregut el termini previst per a la seua execució, que conste en l'informe sol·licitud. Els possibles retards en la seua execució hauran de ser comunicats a la Direcció General de Relacions Externes, d'acord amb allò establit en l'article 14 del Decret de Bases.
  
Si en qualsevol moment la Direcció General de Relacions Externes estimara injustificat o excessiu dit retard, podrà proposar al conseller de Presidència que done per conclòs el projecte, exigir l'informe final i demanar la devolució dels fons no consumits.
  
2. La justificació de les despeses es realitzarà mitjançant la presentació dels justificants originals de la despesa o còpies autentificades, d'acord amb allò establit en els articles 28 i 29 de les Bases de Cooperació, i en el termini fixat per a la presentació de l'informe final del projecte.
  
Article 12. Difusió de l'origen de les subvencions
  
Les ONGD hauran de difondre, en tot cas, l'origen de la subvenció, i incorporar de forma visible el logotip que es facilitarà per la Direcció General de Relacions Externes, en tot material escrit de difusió o de publicitat que tinga qualsevol relació amb el projecte subvencionat. Quan les ONGD subvencionades exhibisquen el seu propi logotip, el de la Generalitat Valenciana, haurà de figurar amb la mateixa grandària i en iguals condicions de visibilitat.
  
Article 13. Acreditació del compte bancari
  
D'acord amb allò que disposa l'article 25, de les Bases de Cooperació, les ONGD que siguen beneficiàries de les ajudes i subvencions regulades en aquesta Ordre, hauran d'acreditar l'obertura d'un compte bancari exclusiu per a les subvencions de la Conselleria de Presidència, concedides a l'empara de aquesta ordre.
  
DISPOSICIÓ FINAL
  
Aquesta ordre entrarà en vigor el mateix dia de la seua publicació en el Diari Oficial de la Generalitat Valenciana.
  
València, 14 d'abril de 1998
  
El conseller de Presidència,